input: ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
  της 3ης Δεκεμβρίου 2014
  για την κατάργηση της απόφασης 2002/249/ΕΚ σχετικά με ορισμένα προστατευτικά μέτρα ως προς ορισμένα προϊόντα αλιείας και υδατοκαλλιέργειας τα οποία προορίζονται για κατανάλωση από τον άνθρωπο και εισάγονται από τη Μιανμάρ
  [κοινοποιηθείσα υπό τον αριθμό C(2014) 9057]
  (Κείμενο που παρουσιάζει ενδιαφέρον για τον ΕΟΧ)
  (2014/873/ΕΕ)
  Η ΕΥΡΩΠΑΪΚΗ ΕΠΙΤΡΟΠΗ,
  Έχοντας υπόψη τη Συνθήκη για τη λειτουργία της Ευρωπαϊκής Ένωσης,
  Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1,
  Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 1,
  Εκτιμώντας τα ακόλουθα:
  (1)
  Η απόφαση 2002/249/ΕΚ της Επιτροπής (3) θεσπίζει ορισμένα προστατευτικά μέτρα σχετικά με ορισμένα προϊόντα αλιείας και υδατοκαλλιέργειας τα οποία προορίζονται για ανθρώπινη κατανάλωση και εισάγονται από τη Μιανμάρ, και προσδιορίζει τις δοκιμές που πρέπει να διενεργούνται στις γαρίδες από τα κράτη μέλη.
  (2)
  Η απόφαση 2002/249/ΕΚ προβλέπει επίσης ότι θα επανεξεταστεί με βάση τις εγγυήσεις που θα παράσχουν οι αρμόδιες αρχές της Μιανμάρ και τα αποτελέσματα των δοκιμών που διενεργούν τα κράτη μέλη.
  (3)
  Δεν επιτρέπεται η εισαγωγή προϊόντων υδατοκαλλιέργειας από τη Μιανμάρ στην ΕΕ.
  (4)
  Όλες οι χρήσεις χλωραμφαινικόλης και νιτροφουρανίων στα προϊόντα αλιείας και υδατοκαλλιέργειας έχουν απαγορευτεί στη Μιανμάρ από τις 16 Νοεμβρίου 2011 από την οδηγία 6/2011 της Βιρμανίας.
  (5)
  Οι αρμόδιες αρχές της Μιανμάρ έχουν πραγματοποιήσει δοκιμές στα προϊόντα αλιείας από την έναρξη ισχύος της απαγόρευσης, οι οποίες ήταν αρνητικές για την παρουσία χλωραμφαινικόλης και νιτροφουρανίων.
  (6)
  Καμία δοκιμή από τα κράτη μέλη, όπως αναφέρεται στο άρθρο 2 της απόφασης 2002/249/ΕΚ, για γαρίδες που εισάγονται από τη Μιανμάρ δεν είχε μη ικανοποιητικό αποτέλεσμα από τον Ιούνιο του 2009. Συνεπώς, δεν είναι πλέον αναγκαίο να διενεργούνται δοκιμές για κάθε φορτίο, ειδικότερα, με σκοπό την ανίχνευση της παρουσίας χλωραμφαινικόλης.
  (7)
  Ως εκ τούτου, η απόφαση 2002/249/ΕΚ θα πρέπει να καταργηθεί.
  (8)
  Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
  Άρθρο 1
  Η απόφαση 2002/249/ΕΚ καταργείται.
  Άρθρο 2
  Η παρούσα απόφαση απευθύνεται στα κράτη μέλη.
  Βρυξέλλες, 3 Δεκεμβρίου 2014.